***Busstopp*** (originaltittel: ***Bus Stop***) er en komedie fra 1955, skrevet av den amerikanske dramatikeren William Inge. Handlingen foregår på en kafé cirka tre mil vest for Kansas, der en buss må stoppe på grunn av en snøstorm.

Stykket hadde premiere på Broadway i 1955, med Kim Stanley, Albert Salmi og Crahan Denton i hovedrollene, og ble avsluttet etter 478 forestillinger. Det hadde nypremiere på Broadway i 1996. En norsk versjon, oversatt av Kaare B. Fasting, hadde premiere på Trøndelag Teater i 1958. Teaterstykket ble filmatisert i 1956, med Marilyn Monroe, Don Murray og Arthur O'Connell i hovedrollene. TV-serien *Bus Stop* (1961–1962), med Marilyn Maxwell, Richard Anderson, Rhodes Reason, Joan Freeman, Bernard Kates og Buddy Ebsen i hovedrollene, er også løst basert på teaterstykket.

Handling
--------

En buss må stoppe på en kafé cirka tre mil vest for Kansas på grunn av en snøstorm. Bussjåføren Carl kjenner kaféeieren Grace Hoylard godt fra før, og det antydes at de har et uforpliktende forhold. Den unge servitrisen Elma Duckworth jobber på kafeen. Busspassasjerene består av den naive cowboyen Bo Decker, cowboyen Virgil Blessing, som har blitt som en far for Bo etter at han ble foreldreløs som 10-åring, nattklubbsangerinnen Cherie, som har hatt en vanskelig oppvekst og forlengst langt uskylden bak seg, og den sjarmerende collegeprofessoren dr. Gerald Lyman, som har et alkoholproblem og hater autoriteter. Den hardbarkede, men dypt religiøse, lokale sheriffen Will Masters befinner seg også på kafeen. I løpet av de rundt fire timene de alle er samlet oppstår det romantiske følelser mellom Carl og Grace, Bo og Cherie og dr. Lyman og Elma.

Oppsetninger
------------

### Premiere på Broadway

Teaterstykket hadde premiere på Music Box Theatre på Broadway 2. mars 1955, før det ble flyttet til Winter Garden Theatre 13. februar 1956. Produksjonen ble avsluttet 21. april 1956, etter 478 forestillinger. Teaterstykket ble produsert av Robert Whitehead og Roger L. Stevens og regissert av Harold Clurman.

Opprinnelige rolleinnehavere:

* Kim Stanley som Cherie
* Albert Salmi som Bo Decker
* Crahan Denton som Virgil Blessing
* Elaine Stritch som Grace Hoylard
* Patrick McVey som Carl
* Phyllis Love som Elma Duckworth
* Anthony Ross som dr. Gerald Lyman
* Lou Polan som Will Masters

### Trøndelag Teater

Teaterstykket ble oversatt til norsk av Kaare B. Fasting og hadde premiere på Trøndelag Teater 6. november 1958, med Eva Lunde som Cherie, Georg Richter som Bo Decker, Knut Martin Jensen som Virgil Blessing, Kirsten Heiberg som Grace Hoylard, Ragnvald Kjelle som Carl, Gerd Isern som Elma Duckworth, Kristian Hefte som dr. Gerald Lyman og Knut Jacobsen som Will Masterson. Instruksjonen var ved Toralf Sandø.

### Broadway 1996

Teaterstykket hadde nypremiere på Circle in the Square Theatre 22. februar 1996, med Mary-Louise Parker som Cherie, Billy Crudup som Bo Decker, Larry Pine som Virgil Blessing, Kelly Bishop som Grace Hoylard, Michael Cullen som Carl, Patricia Dunnock som Elma Duckworth, Ron Perlman som dr. Gerald Lyman og Scott Sowers som Will Masters. Produksjonen ble avsluttet 17. mars 1996, etter 21 forhåndsvisninger og 29 forestillinger.

Priser og nominasjoner
----------------------

### Premiereversjonen på Broadway

| År | Pristittel | Kategori | Nominert | Resultat |
| --- | --- | --- | --- | --- |
| 1956 | Tony-prisen | Beste skuespill | Nominert |
| Beste regi | Harold Clurman | Nominert |
| Beste kvinnelige birolle i et skuespill | Elaine Stritch | Nominert |
| Beste scenografi | Boris Aronson | Nominert |

Bearbeidelser
-------------

### Filmatisering

Utdypende artikkel: Bus Stop

*Buss Stopp* ble filmatisert i 1956, med Marilyn Monroe som Cherie, Don Murray som Bo Decker, Arthur O'Connell som Virgil Blessing, Betty Field som Grace, Robert Bray som Carl, Hope Lange som Elma Duckworth og Eileen Heckart som Vera. Filmen er regissert av Joshua Logan.

### Fjernsyn

Utdypende artikkel: Bus Stop (TV-serie)

Dramaserien *Bus Stop*, med Marilyn Maxwell som Grace Sherwood, Richard Anderson som Glenn Wagner, Rhodes Reason som Will Mayberry, Joan Freeman som Elma Gahrigner, Bernard Kates som Ralph og Buddy Ebsen som Virge Blessing, er løst basert på teaterstykket. Inge var manuskonsulent for serien. *Bus Stop* ble sendt på ABC fra 1961 til 1962.

Referanser
----------

1. ↑  «Bus Stop» **(engelsk)**. Internet Broadway Database. Arkivert fra originalen 27. juni 2017.
2. ↑  «Buss Stopp» **(norsk)**. Sceneweb.no. Arkivert fra originalen 27. juni 2017.
3. ↑  «Bus Stop» **(engelsk)**. Internet Broadway Database. Arkivert fra originalen 27. juni 2017.
4. ↑  «Bus Stop» **(engelsk)**. Det amerikanske filminstituttet. Arkivert fra originalen 9. oktober 2016.
5. ↑  Brooks, Tim; Marsh, Earle F. (2007). *The Complete Directory to Prime Time Network and Cable TV Shows, 1946-Present* **(engelsk)**. Ballantine Books. s. 198. ISBN 978-0345497734.

Eksterne lenker
---------------

* (en) *Busstopp* på Internet Broadway Database

|  |  |
| --- | --- |
| Oppslagsverk/autoritetsdata | Encyclopædia Britannica **·** GND
 |